Jane's Addiction
Jane's Addiction, amerikansk rockgruppe dannet i 1984 af Perry Farrell (f. 1959), vokal, med Dave Navarro (f. 1967), guitar, Eric Avery (f. 1965), bas, og Stephen Perkins (f. 1967), trommer. Gruppen spillede en eksperimenterende form for heavy metal med elementer af punk og funk, og var en vigtig inspirationskilde for mange bands i 1990'erne. Gruppens vigtigste albumudgivelse er Ritual De Lo Habitad (1990). Jane's Addiction blev opløst i 1991, men er blevet gendannet flere gange. Farrell skabte i 1991 den omrejsende musikfestival Lollapalooza. Han dannede sammen med Perkins gruppen Porno For Pyros i 1993, mens Navarro en overgang blev medlem af Red Hot Chili Peppers.